钦定古今图书集成/明伦汇编/官常典/第339卷 > 薛广德
## 钦定古今图书集成/明伦汇编/官常典/第339卷 > 薛广德

按《汉书》本传，“广德字长卿，沛郡相人也。以《鲁诗》教授
楚国，龚胜、舍师事焉。萧望之为御史大夫，除广德为
属，数与论议，器之荐广德经行宜充本朝，为博士，论
石渠，迁谏大夫，代贡禹为长信少府、御史大夫。广德
为人温雅有酝藉。及为三公，直言谏争。始拜，旬日间，
上幸甘泉，郊泰畤，礼毕，因留射猎。广德上书曰：‘窃见
关东困极，人民流离。陛下日撞亡秦之钟，听郑、卫之
乐，臣诚悼之。今士卒暴露，从官劳倦，愿陛下亟反宫，
思与百姓同忧乐，天下幸甚’！”上即日还。其秋，上酎祭
宗庙，出便门，欲御楼船。广德当乘舆车，免冠顿首曰：
“宜从桥。”诏曰：“大夫冠。”广德曰：“陛下不听臣，臣自刎，以
血污车轮，陆下不得入庙矣。”上不说，先驱光禄大夫
张猛进曰：“臣闻主圣臣直，乘船危，就桥安，圣主不乘
危，御史大夫言可听。”上曰：“晓人不当如是耶？”乃从桥。
后月馀，以岁恶民流，与丞相定国、大司马车骑将军
史高俱乞骸骨，皆赐安车驷马，黄金六十斤。罢广德
为御史大夫。凡十月，免东归沛太守迎之界上，沛以
为荣县，其安车传子孙。